cyanic-selkie/wikianc huggingface dataset:
Ντον Ρόσα
Παραίτηση
Ο Ντον Ρόσα είχε από μικρός προβλήματα με την όρασή του, τα οποία επιδεινώθηκαν το 2006 και το 2007, με αποτέλεσμα να αναγκαστεί να σταματήσει να σχεδιάζει, αφού αναγκαστικά η διαδικασία θα ήταν ασύμφορα χρονοβόρα. Σε μια συνέντευξη που έδωσε σε μια δανέζικη ιστοσελίδα, μεταξύ άλλων ανέφερε τους λόγους παραίτησής του, που, εκτός από τον προαναφερθέντα, είναι ο χαμηλός μισθός του (κέρδισε περισσότερα χρήματα πουλώντας σε 6 μήνες την ιδιωτική συλλογή του από 6 χρόνια δουλειάς για τη Ντίσνεϋ) και η χρήση του ονόματός του για διαφήμιση από πολλές εκδοτικές εταιρίες χωρίς άδεια.
Εξωτερικοί σύνδεσμοι
Κατηγορία:Αμερικανοί δημιουργοί κόμικς Κατηγορία:Δημιουργοί κόμικς Disney Κατηγορία:Νικητές Inkpot Award
Στέφανος Χίος
Ο Στέφανος Χίος (Σπάρτη, 18 Απριλίου 1966) είναι Έλληνας δημοσιογράφος, εκδότης και τηλεοπτικός παρουσιαστής.
Είναι ιδρυτής της εφημερίδας και διαδικτυακών εκπομπων Μακελειό και Ραδιομακελάρηδες, ενώ από τις 3 Μαΐου 2023 συνεργάζεται ως σχολιαστής με το κανάλι Αlert tv, μέσω του οποίου αναμεταδίδει τα ρεπορτάζ των μέσων του. Το Μακελειό έχει βρεθεί στο επίκεντρο έντονης κριτικής για ρατσιστικό, αντισημιτικό, ομοφοβικό, αντικομμουνιστικό και βίαιο περιεχόμενο, διάδοση ψευδών ειδήσεων,    ενώ ο ίδιος ο Χίος έχει συλληφθεί στο παρελθόν για προσβολή προσώπων. Για κάποιες από τις υποθέσεις έχει καταδικαστεί ββ.
Επαγγελματική σταδιοδρομία
Γεννήθηκε στην Σπάρτη και εργάστηκε στον ημερήσιο όσο και τον περιοδικό Τύπο, ενώ υπήρξε τακτικό μέλος της ΕΣΠΗΤ από το 2006. Εργάστηκε στις εφημερίδες Μακεδονία, Μεσημβρινή, Η Καθημερινή, Εξουσία και Έθνος της Κυριακής. Συνεργάστηκε με τους τηλεοπτικούς σταθμούς ΑΝΤ1, Alter Channel και τους ραδιοφωνικούς σταθμούς «902» και ΣΚΑΪ 100.3. Κατά τη δεκαετία του '90 ήταν παρουσιαστής αθλητικών εκπομπών και της ψυχαγωγικής εκπομπής Πρωινός καφές του ΑΝΤ1, αλλά και ανταποκριτής της εκπομπής από την Θεσσαλονίκη. Την σεζόν 2007-2008, υπήρξε παρουσιαστής της εκπομπής "Μέσα σε όλα" με την Χριστίνα Αλούπη, όπου προβαλλόταν στο Star Channel.
Πολιτική σταδιοδρομία
Τον Νοέμβριο του 2021 ο Στέφανος Χίος ανακοίνωσε ότι θα κατέβει υποψήφιος στις επόμενες βουλευτικές εκλογές με το κόμμα "Λαϊκή Δεξιά Πατριωτική Κίνηση" στο οποίο θα είναι και επικεφαλής. Τον Ιανουάριο του 2022 ανακοινώθηκε μέσω της διαδικτυακής εκπομπής του "ΜΑΚΕΛΕΙΟΥ" η συμπόρευση του κινήματος του Στέφανου Χίου με το κόμμα δημιουργία, ξανά! και με τους Ελεύθερους Ανθρώπους κάτι που στη συνέχεια ο ίδιος διέψευσε. Τον Μάρτιο του 2022 μέσω της εκπομπής του ο Στέφανος Χίος ανακοίνωσε πως το νέο κόμμα θα ονομάζεται Εθνική Απελευθέρωση.
Εφημερίδα και εκπομπή Μακελειό
Το 2010 ξεκίνησε την εκπομπή "Μακελειό", η οποία άρχισε ως εκπομπή σε διάφορα τηλεοπτικά κανάλια για να εξελιχθεί τελικά σε αυτοτελή διαδικτυακή εκπομπή. Το Μακελειό πέρασε από διάφορους τηλεοπτικούς σταθμούς, όπως το Kontra (2010-2012), το Extra 3 (2012-2013) και το Zoom (2013-2014). Ωστόσο, ύστερα από διαφωνίες και συνεχή πρόστιμα που επιβλήθηκαν από το ΕΣΡ λόγω υβριστικού περιεχομένου, οδηγήθηκε αποκλειστικά σε ανεξάρτητη διαδικτυακή μετάδοση από τον ίδιο τον Χίο μέσω του Makeleio.gr και του ομώνυμου καναλιού στο YouTube. Το Μακελειό θεωρείται σκανδαλοθηρικό, με βάση τις καταγγελίες πολιτών και ρητορική ενάντια σε σκάνδαλα πολιτικών και κόμματα του κοινοβουλίου. Συχνά κατηγορείται για διάδοση ψευδών ειδήσεων. Στις 18 Ιανουαρίου 2015 εκδόθηκε και το πρώτο φύλλο της ομότιτλης εφημερίδας.
Εισαγγελική παρέμβαση, σύλληψη και καταδίκη
Από το 2010 μέχρι και σήμερα ο Στέφανος Χίος έχει κατηγορηθεί πολλές φορές για το περιεχόμενο της εφημερίδας, καθώς και των εκπομπών του. Με συχνές αναφορές στα κόμματα του κοινοβουλίου έχει καταδικαστεί για πρωτοσέλιδα που έχει δημοσιεύσει, τα οποία πολύ συχνά προάγουν τη χρήση βίας. Επίσης, σε άλλες περιπτώσεις είχε καταδικαστεί και για συκοφαντική δυσφήμιση κατά προσώπων. Για κάποιες από τις καταδίκες του επιβλήθηκε και ποινή φυλάκισης, ενώ το 2019 υπήρξε και παρέμβαση του ανώτατου δικαστηρίου του Αρείου Πάγου.
Το 2018 κατά τη διάρκεια επίσκεψης δικαστικού επιμελητή στα γραφεία του Μακελειού, ο Στέφανος Χίος πυροβόλησε στον αέρα ως απόπειρα εκφοβισμού. Έχει υπάρξει φυγάς στο παρελθόν με σκοπό να αποφύγει τη διαδικασία αυτοφώρου.
Στις 14 Μαρτίου 2019 καταδικάστηκε για συκοφαντικά και προσβλητικά σχόλια προς τον πρόεδρο του Συνδικάτου Αυτοκινητιστών Ταξί Αττικής, Θύμιο Λυμπερόπουλο και του επιβλήθηκε πρόστιμο ύψους 15.000 Ευρώ.
Δημόσια διαπόμπευση νικήτριας GNTM
Τον Ιανουάριο του 2019 η εφημερίδα Μακελειό προχώρησε στη κυκλοφορία πρωτοσέλιδου, στο οποίο υποστήριζε ότι βρέθηκε ερωτικό υλικό της νικήτριας της τηλεοπτικής εκπομπής Greece's Next Top Model, κάτι που αποδείχθηκε ψευδές και εν συνεχεία καταδικάστηκε από τα Ελληνικά ΜΜΕ. Συγκεκριμένα η εφημερίδα ανέφερε «Όλο το βίντεο που προκαλεί σάλο / Σόδομα και Γόμορρα στο αισχρό κι ανήθικο ριάλιτι Greece's Next Top Model της κυρίας Βίκυς Καγιά». Λίγες ημέρες μετά το δημοσίευμα, η νικήτρια Ειρήνη Καζαριάν προσέφυγε στη δικαιοσύνη κατά του Στέφανου Χίου.
Παρεμβάσεις ΕΣΗΕΑ
Τα εξώφυλλα της εφημερίδας προκαλούν συχνά την κοινή γνώμη με το περιεχόμενο τους, ενώ η ΕΣΗΕΑ παρεμβαίνει συχνά κατά της εφημερίδας με ανακοινώσεις για τον Χίο.
Παραπομπές
Κατηγορία:Έλληνες δημοσιογράφοι Κατηγορία:Έλληνες παρουσιαστές
Κωνσταντίνος Μητσόπουλος
Ο '''Κωνσταντίνος Μ. Μητσόπουλος''' (1844 - 1911) ήταν Έλληνας φυσικομαθηματικός καθηγητής πανεπιστημίου του 19ου αιώνα.
Βιογραφικά στοιχεία
Γεννήθηκε στην Πάτρα το 1844 και ήταν ανηψιός του Ηρακλή Μητσόπουλου. Ήταν ο πρώτος που αποφοίτησε με διδακτορικό δίπλωμα φυσικών επιστημών του Εθνικού Πανεπιστημίου, το 1868. Σπούδασε φυσική, χημεία, πυροχυμική, γεωλογία, γεωδαισία, μεταλλουργία, μεταλλευτική, μεταλλευτικό δίκαιο και μηχανουργική για έξι χρόνια με υποτροφία της Κυβέρνησης στη μεταλλευτική ακαδημία Freiberg Bergakademie της Σαξωνίας.
Διορίστηκε έκτακτος καθηγητής στο Πανεπιστήμιο και το Πολυτεχνείο το 1875, και τακτικός το 1888. Το ακαδημαϊκό έτος 1888-1889 διετέλεσε κοσμήτορας της Φιλοσοφικής Σχολής και το ακαδημαϊκό έτος 1907-1908 της Σχολής Θετικών Επιστημών του Πανεπιστημίου Αθηνών. Το ακαδημαϊκο έτος 1900-1901 εξελέγη πρύτανης του Πανεπιστημίου. Απαλλάχτηκε το 1910 από καθηγητής και διορίστηκε διευθυντής του Πολυτεχνείου.
Ήταν ο πρώτος ειδικός γεωλόγος και ορυκτολόγος της Ελλάδας, εισηγητής της Πειραματικής Ορυκτολογίας και από τους κυριότερους συντελεστές της προαγωγής των φυσικών επιστημών στην Ελλάδα.
Απεβίωσε το 1911 στην Αθήνα. Γιος του ήταν ο καθηγητής Γεωλογίας, Μάξιμος Μητσόπουλος.
Επιστημονικό έργο
Εξέδιδε το περιοδικό «Προμηθεύς». Μεταξύ των γραπτών του έργων είναι τα εξής:
== Παραπομπές ==
Πηγές
Κατηγορία:Έλληνες φυσικοί Κατηγορία:Έλληνες μαθηματικοί Κατηγορία:Καθηγητές Εθνικού και Καποδιστριακού πανεπιστημίου Αθηνών Κατηγορία:Πρυτάνεις Εθνικού και Καποδιστριακού πανεπιστημίου Αθηνών
Σημαία του Αυτόνομου θύλακα της Εβενκίας
Η σημαία του Αυτόνομου θύλακα της Εβενκίας στη Ρωσική Ομοσπονδία, είναι μια οριζόντια τρίχρωμη σημαία ανοιχτού μπλε, λευκού και σκούρου μπλε, που αντιπροσωπεύουν τις πολικές ημέρες και νύχτες στην Βόρεια Σιβηρία. Στο κέντρο υπάρχει ένα κόκκινο κουμαλάν, το ηλιακό έμβλημα στο πολιτισμό των Εβένκ.
Η σημαία σχεδιάστηκε από τον ρώσο καλλιτέχνη Σεργκέι Σαλάτκιν, πριν από τη συγχώνευση του θύλακα στο Κράι Κρασνογιάρσκ στις 1 Ιανουαρίου 2007. Εγκρίθηκε από την επαρχιακή συνέλευση της Εβενκίας στις 23 Μαρτίου του 1995. Οι αναλογίες είναι 2:3.
Παραπομπές
Κατηγορία:Σημαίες της Ρωσίας
Γιαν Πάλαχ
thumb|left|200px|Μνημείο προς τιμήν του Γιαν Πάλαχ στην Πράγα
Ο Γιαν Πάλαχ (τσεχική γλώσσα: Jan Palach, 11 Αυγούστου 1948 – 19 Ιανουαρίου 1969) ήταν Τσέχος φοιτητής που είχε αυτοπυρποληθεί διαμαρτυρόμενος κατά της σοβιετικής εισβολής στην Τσεχοσλοβακία και της καταστάσεως που αυτήν επέφερε.
Η σοβιετική εισβολή στην Τσεχοσλοβακία τον Αύγουστο του 1968 είχε ως σκοπό να συντρίψει τις μεταρρυθμίσεις φιλελευθεροποίησης της κυβέρνησης του Αλεξάντερ Ντούμπτσεκ κατά τη διάρκεια της Άνοιξης της Πράγας.
Ο Πάλαχ αυτοπυρπολήθηκε στην Πλατεία Βέντσεσλας στην Πράγα, στις 16 Ιανουαρίου 1969, ως διαμαρτυρία. Τρεις ημέρες αργότερα κατέληξε. Η κηδεία του Πάλαχ μετατράπηκε σε σημαντική διαμαρτυρία.
Έναν μήνα αργότερα, στις 25 Φεβρουαρίου 1969 ένας άλλος φοιτητής, ο Ίαν Ζάγιατς, αυτοπυρπολήθηκε στην ίδια θέση και ακολουθήθηκε τον Απρίλιο του ίδιου έτους από τον Έβζεν Πλότσεκ στην πόλη Γίχλαβα.
Μετά από τη Βελούδινη επανάσταση ο Πάλαχ τιμήθηκε στην Πράγα με έναν χάλκινο σταυρό στο δάπεδο της πλατείας.
Εξωτερικοί σύνδεσμοι
Κατηγορία:Τσεχοσλοβάκοι Κατηγορία:Τσέχοι
Άγιος Δημήτριος Ζάρακος Λακωνίας
Ο Άγιος Δημήτριος Ζάρακος είναι οικισμός της Περιφερειακής Ενότητας Λακωνίας, στην Περιφέρεια Πελοποννήσου. Διοικητικά ανήκει στην Κοινότητα Αγίου Δημητρίου Ζάρακος και υπάγεται στη Δημοτική Ενότητα Νιάτων, του Δήμου Ευρώτα. Η τοπική κοινότητα Αγίου Δημητρίου είναι χαρακτηρισμένη ως αγροτικός ορεινός οικισμός, με έκταση 59,144 χμ² (2011).
Υψόμετρο - Πληθυσμός
Ο Άγιος Δημήτριος Ζάρακος Λακωνίας βρίσκεται σε υψόμετρο 344 μέτρων και έχει πληθυσμό 759 κατοίκων, σύμφωνα με την Απογραφή του 2011.
Χάρτης
<mapframe latitude="36.929311" longitude="22.770538" zoom="12" width="1000" height="370" align="center" />
Κατηγορία:Χωριά του νομού Λακωνίας Κατηγορία:Δήμος Ευρώτα
Δήμος Τσάσκα
Εξωτερικοί σύνδεσμοι
Κατηγορία:Δήμοι της Βόρειας Μακεδονίας  Κατηγορία:Περιφέρεια Βάρνταρ
ΑΛΟΥΜΥΛ Α.Ε.
Η ΑΛΟΥΜΥΛ Α.Ε. είναι ελληνική εταιρεία που ασχολείται με τη μεταποίηση και την παραγωγή αλουμινίου. Συγκεκριμένα, η ΑΛΟΥΜΥΛ Α.Ε. είναι μια ελληνική βιομηχανία που εξειδικεύεται στον τομέα της έρευνας, ανάπτυξης και παραγωγής αρχιτεκτονικών συστημάτων αλουμινίου. Με έδρα τη ΒΙ.ΠΕ. του Σταυροχωρίου Κιλκίς, η εταιρεία απασχολεί περισσότερους από 1800 εργαζομένους και δραστηριοποιείται παγκοσμίως, διαθέτοντας 32 θυγατρικές εταιρείες ανά τον κόσμο.
Ιστορία
Το 1988, η οικογένεια Μυλωνά δημιούργησε μια κατασκευαστική εταιρεία η οποία δραστηριοποιείται στην παραγωγή προφίλ αλουμινίου, στη ΒΙ.ΠΕ. του Κιλκίς. Τη δεκαετία του '90 παρουσίασε τα πρώτα συστήματά της τα οποία είχαν παραχθεί στην Ιταλία για λογαριασμό της. Τα επόμενα χρόνια άρχισε τη δική της πλήρως καθετοποιημένη παραγωγή, ενώ το 1993 ίδρυσε τη θυγατρική εταιρεία ALUSYS στην Αθήνα καθώς και ειδικό τμήμα έρευνας και ανάπτυξης στις εγκαταστάσεις της στο Κιλκίς για τον σχεδιασμό νέων προϊόντων.
Στη συνέχεια η εταιρεία επέκτεινε τις δραστηριότητές της στο εξωτερικό, ιδρύοντας θυγατρικές στη Ρουμανία το 1997, την Ουγγαρία, την Αλβανία και τη Βουλγαρία το 1998, την Πολωνία και την Ουκρανία το 1999. Στα επόμενα χρόνια ακολουθούν και άλλες συστάσεις θυγατρικών όπως αυτές στη Γερμανία, τη Βόρεια Μακεδονία και την Κύπρο το 2000, τη Σερβία και την Ιταλία το 2001. Το 2001 ιδρύθηκε η θυγατρική METRON με σκοπό την κατασκευή ολοκληρωμένων συστημάτων ανελκυστήρων.
Με στόχο την ενδυνάμωση του Ομίλου στην εγχώρια αγορά δημιούργησε δύο εκθεσιακούς χώρους στην Αθήνα και στη Θεσσαλονίκη και ολοκλήρωσε συμφωνίες για αποκλειστική αντιπροσώπευση προϊόντων με τις πολυεθνικές Phifer Inc., ASA και GU. Το 2004 προχώρησε στην εξαγορά της ALPRO, μίας βοσνιακής βιομηχανίας αλουμινίου. Επιπλέον, ο όμιλος απέσπασε σημαντικές διακρίσεις καθώς και βραβεύσεις από τον οργανισμό Europe’s GrowthPlus Top 500 και το Εμπορικό και Βιομηχανικό Επιμελητήριο Αθηνών με το ‘'Βραβείο Εξαγωγικής Δραστηριότητας’’. Το 2007 ιδρύθηκε ακόμη μία θυγατρική στα Ηνωμένα Αραβικά Εμιράτα, ενώ στο πλαίσιο της εταιρικής κοινωνικής ευθύνης έθεσε σε εφαρμογή τον περιβαλλοντικό σχεδιασμό 'GREEN ALUMIL'.
Στις αρχές του 2008 ιδρύθηκε η θυγατρική στις Ηνωμένες Πολιτείες Αμερικής. Από την ίδια χρονιά ο όμιλος επικέντρωσε τις δραστηριότητες του κυρίως στις διεθνείς αγορές. Το 2009 ίδρυσε νέα ελληνική θυγατρική, την ALUMIL SOLAR, η οποία δραστηριοποιείται στον τομέα των ανανεώσιμων πηγών ενέργειας ενώ το 2010 ίδρυσε και θυγατρική εταιρεία με βάση τη Ρωσία. Το 2014 προχώρησε στη δημιουργία εργαστηρίου πιστοποιήσεων σε συνεργασία με την εταιρεία CFT και το ινστιτούτο ift Rosenheim, ενώ το 2015 ανακοίνωσε την ίδρυση τριών ακόμη θυγατρικών στην Αυστραλία, την Ινδία και την Αίγυπτο.
Βραχιόνιο οστό
thumb|100px|Το βραχιόνιο οστό από πίσω Το βραχιόνιο οστό είναι το μόνο οστό του βραχίονα. Το πάνω μέρος του αρθρώνεται με την ωμοπλάτη και το κάτω με την κερκίδα και την ωλένη. Το άνω (κεντρικό) άκρο του βραχιόνιου οστού αποτελείται από την κεφαλή, δύο ογκώματα, και τον χειρουργικό και ανατομικό αυχένα. Η διάφυσή του έχει ένα περίπου τριγωνικό σχήμα. Το κάτω μέρος του οστού είναι πλατύ και σχηματίζει την άρθρωση του αγκώνα. Οστεώνεται σταδιακά μέχρι ο άνθρωπος να φτάσει στην εφηβεία.
Περιγραφή
Το βραχιόνιο οστό είναι ένα μακρύ οστό. Το ανώτερο τμήμα του οστού αποτελείται από την κεφαλή, τον ανατομικό αυχένα, το μείζον και ελάσσoν όγκωμα και τον χειρουργικό αυχένα. Η κεφαλή έχει ημισφαιρικό σχήμα και αρθρώνεται με την ωμογλήνη της ωμοπλάτης. Προβάλλει προς τα έσω και άνω. Γύρω από την κεφαλή βρίσκεται ο ανατομικός αυχένας. Το μείζον και έλασσον όγκωμα προβάλλουν στο άνω άκρο του οστού και χρησιμεύουν ως θέσεις πρόσφυσης των τεσσάρων στροφέων μυών του ώμου. Οι καταφύσεις των μυών σχηματίζουν ένα πέταλο και κάθε μυς έχει δικό του εντύπωμα. Ανάμεσα στα δύο ογκώματα βρίσκεται η δικεφαλική αύλακα, μια βαθιά αύλακα μέσα στην οποία πορεύεται ο τένοντας της μακράς κεφαλής του δικεφάλου. Στο έξω χείλος της δικεφαλικής αύλακας βρίσκεται το δελτοειδές φύμα, ένα τράχυσμα σχήματος V όπου καταφύεται ο δελτοειδής μυς. Στο έσω χείλος της δικεφαλικής αύλακας βρίσκονται τραχύσματα για την κατάφυση μυών.
Λίγο περιφερικότερα, μεταξύ του διογκωμένου άνω άκρου του οστού και της στενότερης διάφυσής του, βρίσκεται ο χειρουργικός αυχένας του βραχιόνιου οστού. Πάνω από το χειρουργικό αυχένα περνούν το μασχαλιαίο νεύρο και η οπίσθια περισπώμενη αρτηρία του βραχίονα, η οποία τροφοδοτεί την άρθρωση του ώμου και τους παρακείμενους μύες με αίμα. Είναι μια από τις θέσεις του βραχιόνιου που εμφανίζονται συχνότερα τα κατάγματα του οστού, καθώς είναι ασθενέστερος από τις άλλες περιοχές στο άνω άκρο του οστού.
Η διάφυση του οστού είναι σχεδόν τριγωνική και εμφανίζει τρία χείλη (πρόσθιο, έξω και έσω) και τρεις επιφάνειες (πρόσθια-έξω, πρόσθια-έσω και οπίσθια). Στη οπίσθια και προσθιοπλάγια επιφάνεια υπάρχει η ρηχή κερκιδική αύλακα, όπου πορεύεται το κερκιδικό νεύρο και η εν τω βάθει βραχιόνια αρτηρία. Προς τα κάτω το οστό πλαταίνει και το έσω και έξω χείλος γίνεται υπερκονδύλια και υπερτροχίλια ακρολοφία.
Το κάτω μέρος του βραχιόνιου είναι πλατύ στο προσθοπίσθιο επίπεδο και εμφανίζει έναν κόνδυλο, δύο επικόνδυλους και τρεις βόθρους. Ο κόνδυλος έχει δύο αρθρικά τμήματα, τη κεφαλή (του κονδύλου) και την τροχιλία, τα οποία αρθρώνονται με τα δύο οστά του πήχυ. Η κεφαλή αρθρώνεται με την κερκίδα· έχει ημισφαιρικό σχήμα και προβάλλει προς τα εμπρός και λίγο κάτω. Η τροχιλία αρθρώνεται με την ωλένη· έχει το σχήμα τροχαλίας και εκτείνεται από μπρος μέχρι πίσω. Οι δύο επικόνδυλοι εντοπίζονται πλάγια και λίγο πάνω από την κεφαλή και τη τροχιλία. Ο έσω επικόνδυλος ή παρατροχίλια απόφυση είναι ένα μεγάλο οστικό, ψηλαφητό όγκωμα στο έσω του αγκώνα. Αποτελεί σημείο έκφυσης μυών του αντιβραχίου. Πίσω από τον έσω επικόνδυλο περνά το ωλένιο νεύρο, το οποίο είναι ψηλαφητό με την άσκηση πίεσης πάνω στο οστό. Ο έξω επικόνδυλος ή παρακονδύλια απόφυση βρίσκεται προς τα έξω και είναι σημείο έκφυσης μυών του οπίσθιου διαμερίσματος του αντιβραχίου. Τέλος, πάνω από τον κόνδυλο υπάρχουν τρεις βόθροι, ο κερκιδικός, ο κορωνοειδής και ο ωλεκρανικός βόθρος. Αυτοί οι βόθροι υποδέχονται τα αντίστοιχα μορφώματα των οστών του αντιβραχίου στη διάρκεια των κινήσεων της άρθρωσης του αγκώνα.
Οστέωση
Το κάτω άκρο του βραχιόνιου σχηματίζεται σταδιακά κατά την παιδική και εφηβική ηλικία, οπότε και εμφανίζονται πολυάριθμα δευτερεύοντα κέντρα (πυρήνες) οστέωσης. Η συνοστέωση των διαφόρων οστικών τμημάτων γίνεται κατά την εφηβική ηλικία. Αυτοί οι διαφορετικοί πυρήνες μπορούν εύκολα να διαγνωστούν σε μια ακτινογραφία λανθασμένα ως κατάγματα. Ο βραχιόνιος κόνδυλος αρχίζει να σχηματίζεται στον πρώτο χρόνο της ζωής ενός ανθρώπου, η παρατροχίλια απόφυση στην ηλικία των πέντε, η τροχιλία στην ηλικία των έντεκα και η παρακονδύλια απόφυση στον δέκατο τρίτο χρόνο.
Κακώσεις
Υπάρχουν σχετικά σπάνιες περιπτώσεις στις οποίες το βραχιόνιο οστό μπορεί να υποστεί κάταγμα στο ανώτερο τμήμα του. Οι περιπτώσεις αυτές είναι σπάνιες διότι η γραμμή ενός τέτοιου κατάγματος έχει να διασχίσει τη παχύτερη περιοχή του οστού. Αν συμβούν, τότε αυτό είναι συνήθως στη περιοχή του χειρουργικού αυχένα. Είναι πιθανό, αλλά σπάνιο σε μια τέτοια περίπτωση να υποστεί κάκωση το μασχαλιαίο νεύρο και η οπίσθια περισπώμενη αρτηρία του βραχίονα. Ένα κάταγμα στη διάφυση του βραχιόνιου οστού είναι δυνατόν να προκαλέσει διάταση ή ρήξη του κερκιδικού νεύρου, με αποτέλεσμα τη μόνιμη βλάβη του και κατάργηση της λειτουργίας του. Σε αυτή τη περίπτωση ο πάσχων παρουσιάζει πτώση του καρπού και αισθητικές διαταραχές της ράχης του χεριού.
Επίσης, κακώσεις του αγκώνα στα παιδιά μπορούν να προκαλέσουν εγκάρσιο κάταγμα του κάτω άκρου του βραχιόνιου οστού, πάνω από το επίπεδο των επικονδύλων. Ένα τέτοιο κάταγμα χαρακτηρίζεται ως υπερκονδύλιο κάταγμα του βραχιόνιου οστού.
Εξωτερικοί σύνδεσμοι
Κατηγορία:Μακρά οστά
Κρατήρας Τσιξουλούμπ
Ο κρατήρας Τσιξουλούμπ (αγγλικά:Chicxulub crater) είναι ένας κρατήρας θαμμένος κάτω από τη Χερσόνησο Γιουκατάν στο Μεξικό. Το κέντρο του βρίσκεται κοντά στην πόλη Τσιξουλούμπ, από την οποία πήρε και το όνομά του. Σχηματίστηκε από ένα μεγάλο αστεροειδή ή κομήτη με διάμετρο 10 - 15 χιλιομέτρων,  ο οποίος χτύπησε τη Γη. Η περίοδος της πρόσκρουσης συμπίπτει ακριβώς με το όριο Κρητιδικής–Παλαιογενούς (K–Pg όριο), λίγο λιγότερο από 66 εκατομμύρια χρόνια πριν, και μια ευρέως αποδεκτή θεωρία είναι ότι η παγκόσμια διατάραξη του κλίματος λόγω του συμβάντος αυτού ήταν η αιτία της Κρητιδικής–Παλαιογενούς μαζικής εξαφάνισης, μιας μαζικής εξαφάνισης στην οποία το 75% των φυτικών και ζωικών ειδών στη Γη αφανίστηκαν, συμπεριλαμβανομένων όλων των μη ιπτάμενων δεινοσαύρων. αριστερά|μικρογραφία|Εικόνες από τη NASA αποκαλύπτουν μέρος του δακτυλίου του κρατήρα διαμέτρου 150 χιλιομέτρων.
Ο κρατήρας υπολογίζεται με διάμετρο 150 χιλιομέτρων και βάθος 20 χιλιομέτρων, βαθιά μέσα στον ηπειρωτικό φλοιό της περιοχής βάθους περίπου 10-30 χιλιομέτρων. Είναι το δεύτερο μεγαλύτερο επιβεβαιωμένο συμβάν πρόσκρουσης και το μοναδικό του οποίου η κορυφή του δακτυλίου είναι άθικτη και άμεσα προσβάσιμη για επιστημονική έρευνα.
Ο κρατήρας ανακαλύφθηκε από τους γεωφυσικούς Αντόνιο Καμάργκο και Γκλεν Πένφιλντ, οι οποίοι έψαχναν για πετρέλαιο στην περιοχή, κατά τα τέλη της δεκαετίας του 1970. Ο Πένφιλντ δεν ήταν αρχικά σε θέση να συγκεντρώσει στοιχεία που να αποδεικνύουν ότι ο γεωλογικός σχηματισμός αποτελούσε έναν κρατήρα και έτσι εγκατέλειψε την αναζήτηση. Αργότερα, μέσω επαφής με τον Άλαν Χίλντεμπραντ το 1990, ο Πένφιλντ συνέλεξε δείγματα που υποδείκνυαν ότι πρόκειται για κρατήρα πρόσκρουσης. Στοιχεία που δείχνουν ότι ο κρατήρας προήλθε από πρόσκρουση, περιλαμβάνουν την ύπαρξη κλονισμένου χαλαζία, μιας βαρυτικής ανωμαλίας και τεκτιτών στις γύρω περιοχές.
Το 2016, μια επιστημονική αποστολή γεώτρησης τρύπησε βαθιά μέσα στον δακτύλιο του κρατήρα, εκατοντάδες μέτρα κάτω από τον σημερινό πυθμένα της θάλασσας, με σκοπό να συλλέξει δείγματα από την πρόσκρουση. Τα ευρήματα θεωρήθηκαν ευρέως ως επιβεβαίωση των τρεχουσών θεωριών που αφορούν τόσο τον κρατήρα πρόσκρουσης όσο και τις επιπτώσεις του.
Παραπομπές
Κατηγορία:Γεωλογική ιστορία της Γης Κατηγορία:Συμβάντα Πρόσκρουσης Κατηγορία:Κρατήρες πρόσκρουσης στη Γη
Η Πλημμύρα
Η Πλημμύρα είναι ένα μυθιστόρημα επιστημονικής φαντασίας γραμμένο από τον Τζέιμς Γκράχαμ Μπάλαρντ το 1962. Σε αντίθεση με πολλά έργα μετά-αποκαλυπτικής φαντασίας, το μυθιστόρημα παρουσιάζει έναν κεντρικό χαρακτήρα, ο οποίος αντί να είναι διαταραγμένος από το τέλος του παλιού κόσμου, εμφανίζεται εκστασιασμένος από την χαοτική πραγματικότητα που τον έχει αντικαταστήσει.
Σύνοψη
Η Πλημμύρα ξεκινάει με όλες τις συμβάσεις ενός έργου καθαρής επιστημονικής φαντασίας, καθώς ή καταστροφή που ευθύνεται για την αποκάλυψη εξηγείται επιστημονικά - η ηλιακή ακτινοβολία έχει λιώσει τα παγόβουνα και έχει ωθήσει τη θερμοκρασία στα ύψη, βυθίζοντας τις πόλεις της βορείου Ευρώπης και της Αμερικής μέσα σε πανέμορφες όσο και τρομακτικές τροπικές λίμνες. Ωστόσο το μυθιστόρημα του Ballard είναι πιο πολύπλοκο από όσο αρχικά φαίνεται. Ο Ballard χρησιμοποιεί τον μετά-αποκαλυπτικό κόσμο της ιστορίας για να αντανακλάσει τις συλλογικές ασυνείδητες επιθυμίες των κεντρικών χαρακτήρων. Μία από τις ιδέες που παρουσιάζει ο Ballard μέσα από το γράψιμό του είναι ότι οι άνθρωποι διαμορφώνουν το περιβάλλον τους έτσι ώστε να αντανακλούν τις υποσυνείδητες παρορμήσεις τους. Στη Πλημμύρα ωστόσο, μια φυσική καταστροφή ωθεί αυτόν τον κόσμο να μετατραπεί σε ένα ονειρεμένο κόσμο, προκαλώντας την πνευματική κατάπτωση των κεντρικών χαρακτήρων.
Πλημμυρα Κατηγορία:Μυθιστορήματα επιστημονικής φαντασίας
Νταβόρ Σούκερ
Ο Νταβόρ Σούκερ (κροατικά: Davor Šuker [ κροατική προφορά: dâʋor ʃǔːker], γεννήθηκε 1 Ιανουαρίου 1968) είναι Κροάτης πρώην ποδοσφαιριστής και πρόεδρος της Κροατικής Ποδοσφαιρικής Ομοσπονδίας το διάστημα 2012–21. Αγωνιζόταν ως κεντρικός επιθετικός και έπαιξε για αρκετές μεγάλες ομάδες στην Ευρώπη, ενώ είναι και ο πρώτος σκόρερ της Εθνικής Κροατίας, με 45 γκολ.
Καριέρα
Με τις επιθετικές του αρετές να διαφαίνονται από νεαρή ηλικία, παίζοντας στην ΝΚ Όσιγιεκ, αργότερα πήρε μεταγραφή στην Ντιναμό Ζάγκρεμπ. Σημείωσε 34 γκολ σε τρεις σεζόν και μετακόμισε στην Ισπανία για να παίξει στη Σεβίλλη. Σύντομα έγινε ένας από τους κορυφαίους επιθετικούς της Λα Λίγκα, σημειώνοντας 76 γκολ σε 153 εμφανίσεις και κερδίζοντας τον θαυμασμό της Ρεάλ. Μετά από πέντε σεζόν στη Σεβίλλη, οι πλήρωσαν 3,6 εκατομμύρια ευρώ για τον Κροάτη το καλοκαίρι του 1996 σε ηλικία 28 ετών. Εκεί κατέκτησε το πρωτάθλημα και του Σούπερ Κύπελλο την πρώτη χρονιά και το Τσάμπιονς Λιγκ το 1998. Μετά πήγε για μερικά χρόνια στην Αγγλία, όπου αγωνίστηκε σε Άρσεναλ και Γουέστ Χαμ, κλείνοντας τη σταδιοδρομία του το 2003, στη γερμανική Μόναχο 1860.
Μία από τις σπουδαιότερες στιγμές της σταδιοδρομίας του, ήταν στο Παγκόσμιο Κύπελλο του 1998, στο οποίο αναδείχθηκε πρώτος σκόρερ της διοργάνωσης, πετυχαίνοντας 6 γκολ σε 7 αγώνες. Μεταξύ αυτών, το γκολ της νίκης με τις Ιαπωνία και τη Ρουμανία και το τρίτο γκολ στην εντυπωσιακή νίκη με 3–0 επί της Γερμανίας στα προημιτελικά που έδωσε την ιστορική πρόκριση των Κροατών στα ημιτελικά της διοργάνωσης. Επίσης, τιμήθηκε και με την Ασημένια Μπάλα, ως ο δεύτερος πολυτιμότερος παίχτης της διοργάνωσης μετά τον Ρονάλντο. Η Κροατική ομοσπονδία, σε μία γιορτή της UEFA, το 2003, τον ανακήρυξε τον Καλύτερο Κροάτη ποδοσφαιριστή, ενώ το 2004, ο Πελέ, τον συμπεριέλαβε στη λίστα του, με του 125 σπουδαιότερους, ζώντες, ποδοσφαιριστές, όλων των εποχών.
Τίτλοι και διακρίσεις
Ρεάλ Μαδρίτης
Εθνική Νέων Γιουγκοσλαβίας
Κροατία
Ατομικές διακρίσεις
Δημήτρης Διαμαντίδης
Ο Δημήτρης Διαμαντίδης (Καστοριά, 6 Μαΐου 1980) είναι Έλληνας πρώην διεθνής καλαθοσφαιριστής. Έχει ύψος 1,96 μ. και αγωνιζόταν κυρίως στις θέσεις πόιντ γκαρντ, σούτινγκ γκαρντ και ενίοτε του σμολ φόργουορντ. Έχει ψηφιστεί ως μέλος της καλύτερης δεκάδας αθλητών που έχουν αγωνιστεί στη διοργάνωση της Ευρωλίγκα για δυο δεκαετίες (2000-2020). Παράλληλα το 2016 μετά την απόσυρση του βραβεύτηκε με το τίτλο EuroLeague Basketball Legend Award.
Η σταδιοδρομία του διήρκεσε δεκαεπτά χρόνια καθώς πέντε χρόνια (1999-2004) υπήρξε μέλος του Ηρακλή και τα υπόλοιπα δώδεκα (2004-2016) αγωνίστηκε με μεγάλη επιτυχία στην ομάδα του Παναθηναϊκού. Υπήρξε αρχηγός της ομάδας για οκτώ χρόνια (2008-2016) και συνολικά αποτελεί μια από τις σημαντικότερες μορφές στην ιστορία του Παναθηναϊκού Αθλητικού Ομίλου. Θεωρείται ένας από τους καλύτερους και πληρέστερους παίκτες όλων των εποχών στο ελληνικό μπάσκετ.
Ο Καστοριανός γκαρντ με την ομάδα του Παναθηναϊκού έχει τις περισσότερες διακρίσεις σε ατομικό, επίπεδο για τον 21ο αιώνα στην Ευρώπη, αλλά και σε συλλογικό επίπεδο κατέκτησε συνολικά 22 τίτλους (9 Πρωταθλήματα Ελλάδος, 10 Κύπελλα Ελλάδος και 3 Πρωταθλήματα Ευρώπης), κατατάσσοντάς τον στους πολυνίκεις του αθλήματος πανευρωπαϊκά. Η πορεία του υπήρξε κυριαρχική, καθόσον στην Ελλάδα είναι ο μοναδικός αθλητής με 6 βραβεία MVP Ελληνικού Πρωταθλήματος και 6 MVP για τους ελληνικούς τελικούς, μαζί με 2 MVP του τελικού του Ελληνικού Κυπέλλου. Οι πληθώρες διακρίσεις του στην Ευρωλίγκα περιλαμβάνουν μεταξύ άλλων ένα βραβείο MVP της σεζόν, δύο βραβεία MVP φάιναλ φορ, καθώς και τον αριθμό ρεκόρ των έξι βραβείων καλύτερου αμυντικού της διοργάνωσης. Είναι επίσης ο μοναδικός Έλληνας που βρίσκεται στις δύο καλύτερες ομάδες των δύο δεκαετιών στην ιστορία της Ευρωλίγκα (2000-2010, 2010-2020), ενώ ήταν υποψήφιος για να αναδειχθεί μία από τις πενήντα σημαντικότερες προσωπικότητες της Ευρωλίγκα, για τα πενήντα χρόνια της διοργάνωσης (1958-2008). Την 1η Απριλίου 2016 η Ευρωλίγκα ανδρών του απένειμε το βραβείο του Θρύλου της διοργάνωσης. Ο Διαμαντίδης, σφράγισε με τον πολυδιάστατο τρόπο παιχνιδιού του μια ολόκληρη εποχή, μένοντας στην ιστορία του ελληνικού και ευρωπαϊκού μπάσκετ και αποτελώντας πρότυπο αθλητή για τις επόμενες γενιές καλαθοσφαιριστών.
Ο Δήμος της Καστοριάς για να τιμήσει το Διαμαντίδη για την προσφορά του στον ελληνικό αθλητισμό, έδωσε το όνομα του αθλητή στο κλειστό γυμναστήριο της πόλης.
Καριέρα σε συλλόγους
Ο Δημήτρης Διαμαντίδης ξεκίνησε να παίζει μπάσκετ σε ηλικία 14 ετών και μέχρι τα 19 του αγωνίστηκε στην ομάδα της γενέτειρας πόλης του, την Καστοριά.
Ηρακλής Θεσσαλονίκης
Το καλοκαίρι του 1999, σε ηλικία 19 ετών, ο Διαμαντίδης ξεκίνησε την επαγγελματική του καριέρα, όταν πήρε μεταγραφή από την Καστοριά, για να αγωνιστεί στον Ηρακλή. Από τη σεζόν 2000-01 έγινε βασικό στέλεχος της ομάδας της Θεσσαλονίκης και τη βοήθησε να ανακάμψει, φτάνοντας μέχρι τα προημιτελικά του πρωταθλήματος την ίδια χρονιά, αλλά και μέχρι τα ημιτελικά τη σεζόν 2001-02.
Η καλύτερη του χρονιά ωστόσο ως μέλος του Ηρακλή σε ατομικό επίπεδο, ήταν η σεζόν 2003-04 που κέρδισε τον τίτλο του Πολυτιμότερου παίκτη του Ελληνικού Πρωταθλήματος, και μπήκε και στην καλύτερη πεντάδα της χρονιάς, ενώ η ομάδα κατέκτησε την 3η θέση στο πρωτάθλημα, νικώντας την ΑΕΚ με 3-2 στη σειρά του μικρού τελικού. Αυτή ήταν και η τελευταία χρονιά του Διαμαντίδη στον Ηρακλή, αφού το καλοκαίρι του 2004 υπέγραψε τετραετές συμβόλαιο συνεργασίας με τον Παναθηναϊκό. Με τον Ηρακλή συμμετείχε σε 124 παιχνίδια πρωταθλήματος σκοράροντας 1.121 πόντους με 592 ριμπάουντ, 225 κλεψίματα και 413 ασίστ.
2004 - 2005 (νταμπλ, φάιναλ φορ)
Ο Διαμαντίδης, έκανε το ντεμπούτο του με τον Παναθηναϊκό στο Κύπελλο Ελλάδας στις 3 Οκτωβρίου 2004, κόντρα στον Ολυμπιακό για τα προημιτελικά της διοργάνωσης, με 14 πόντους. Στο ελληνικό πρωτάθλημα πρώτος αγώνας του είναι κόντρα στον Άρη, με 5 πόντους και 5 ασίστ, ενώ το ευρωπαϊκό του ντεμπούτο έγινε στις 3 Νοεμβρίου 2004 με νίκη κόντρα στην ισπανική Μάλαγα (83-75 με 5 πόντους, 6 ριμπάουντ, μία ασίστ, 4 κλεψίματα, ένα κόψιμο και 4 κερδισμένα φάουλ σε 29:15 λεπτά συμμετοχής). Την πρώτη του χρονιά κατακτάει το νταμπλ, πρωτάθλημα κόντρα στην ΑΕΚ (3-1) και γίνεται μέλος της καλύτερης πεντάδας του πρωταθλήματος και Κύπελλο Ελλάδος με αντίπαλο τον Άρη (72-68) με 6 πόντους. Στην Ευρωλίγκα φτάνει μέχρι και το φάιναλ φορ του Ισραήλ, στο οποίο ο Παναθηναϊκός κατακτά την τρίτη θέση και παράλληλα κερδίζει τον τίτλο του καλύτερου αμυντικού στη διοργάνωση, για πρώτη φορά. Ο Διαμαντίδης στο πρώτο φάιναλ φορ της καριέρας του, είχε συνολικά 31 πόντους,13 ριμπάουντ, 9 ασίστ, 7 κλεψίματα.
2005 - 2006 (νταμπλ)
Τη χρονιά 2005-06 κατακτά ξανά το νταμπλ στην Ελλάδα (πρωτάθλημα κόντρα στον Ολυμπιακό με 3-0 στη σειρά των τελικών και Κύπελλο κόντρα στο Μαρούσι 68-57 με τον Διαμαντίδη να έχει 5 πόντους), ενώ βγαίνει για δεύτερη φορά MVP του ελληνικού πρωταθλήματος, MVP των τελικών και μέλος της καλύτερης πεντάδας. Στην Ευρωλίγκα φτάνει μέχρι τα προημιτελικά όπου ο Παναθηναϊκός, αποκλείεται από την τότε Ταού Θεράμικα. Ο ίδιος βγαίνει για δεύτερη φορά καλύτερος αμυντικός της διοργάνωσης.
2006 - 2007 (Τριπλ Κράουν)
Τη σεζόν 2006-07 ο Παναθηναϊκός κατέκτησε για πρώτη φορά το Τριπλ Κράουν, ενώ ο Διαμαντίδης κέρδισε το τίτλο του Πολυτιμότερου παίκτη στο φάιναλ φορ της Αθήνας, τον τίτλο του καλύτερου αμυντικού για τρίτη συνεχόμενη φορά και θέση στην καλύτερη πεντάδα της διοργάνωσης. Αναδείχτηκε Καλύτερος παίκτης της Ευρώπης και Καλύτερος Ευρωπαίος Παίκτης από το ιταλικό περιοδικό  Superbasket Magazine. Ο Παναθηναϊκός, σε έναν από τους καλύτερους τελικούς στην ιστορία της διοργάνωσης, νίκησε την ΤΣΣΚΑ Μόσχας του Θοδωρή Παπαλουκά, 93-91 με τον Διαμαντίδη να έχει 15 πόντους, 3 ριμπάουντ και 3 ασίστ. Επίσης στις 8 Νοεμβρίου 2006, ο Παναθηναϊκός αντιμετώπιζε την Ολίμπια για την Ευρωλίγκα και ο αρχηγός της ομάδας, Φραγκίσκος Αλβέρτης απουσίαζε, ο Διαμαντίδης ενώ μετρούσε δύο χρόνια στην ομάδα, ψηφίστηκε από τους συμπαίκτες του ως αρχηγός για εκείνο τον αγώνα. Αυτή ήταν η πρώτη αρχηγία του 3D.
2007 - 2008 (νταμπλ)
Το 2007-2008 ο Παναθηναϊκός αποκλείστηκε στο "Top 16" της Ευρωλίγκας, αλλά κατέκτησε ξανά το νταμπλ στην Ελλάδα: πρωτάθλημα με αντίπαλο τον Ολυμπιακό με 3-2 στη σειρά των τελικών και το κύπελλο (81-79) ξανά κόντρα στον Ολυμπιακό, με τον Δημήτρη Διαμαντίδη να έχει 9 πόντους. Ο Διαμαντίδης ήταν ξανά ο κορυφαίος παίκτης της ομάδας, βγαίνοντας πάλι MVP και μέλος της καλύτερης πεντάδας του Πρωταθλήματος Ελλάδας και κορυφαίος παίκτης (MVP) των τελικών. Στην Ευρωλίγκα αναδείχθηκε για τέταρτη συνεχόμενη φορά καλύτερος αμυντικός. Στο τέλος της χρονιάς υπέγραψε νέο τριετές συμβόλαιο με τον Παναθηναϊκό.
2008 - 2009 (2ο Τριπλ Κράουν)
Την επόμενη χρονιά, 2008-2009, ο Διαμαντίδης κατακτά με τον Παναθηναϊκό για δεύτερη φορά Τριπλ Κράουν. Ο σύλλογος εκείνη τη χρονιά διαθέτει κατά πολλούς την καλύτερη ομάδα όλων των εποχών στην Ευρωλίγκα με παίκτες όπως οι Γιασικέβιτσιους, Μπατίστ, Φώτσης, Τσαρτσαρής, Νίκολας, Πέκοβιτς, Περπέρογλου και Σπανούλης. Στον ημιτελικό του φάιναλ φορ του Βερολίνου, ο Παναθηναϊκός αποκλείει τον αιώνιο αντίπαλο, Ολυμπιακό (84-82) και στον τελικό κατακτά το τρόπαιο με αντίπαλό (όπως και το 2007) την ΤΣΣΚΑ Μόσχας με σκορ 73-71 και τον Διαμαντίδη να έχει 10 πόντους, 4 ριμπάουντ και 3 ασίστ και να κερδίζει για πέμπτη συνεχόμενη φορά τον τίτλο του καλύτερου αμυντικού στη διοργάνωση.
Στο ελληνικό πρωτάθλημα ο Παναθηναϊκός κερδίζει με 3-1 στη σειρά των τελικών τον Ολυμπιακό και ο Διαμαντίδης είναι για τρίτη φορά πολυτιμότερος παίκτης των τελικών, ενώ κατακτά το Κύπελλο ξανά κόντρα στον αιώνιο αντίπαλο με 80-70 και τον Διαμαντίδη να αναδεικνύεται MVP και πρώτος σκόρερ (16 πόντοι) στον τελικό. Στο τέλος της χρονιάς και με δεδομένη τη απόσυρση του Φραγκίσκου Αλβέρτη, ο Δημήτηρης Διαμαντίδης, γίνεται ο νέος αρχηγός του Παναθηναϊκού.
2009 - 2010 (Πρωτάθλημα, Ομάδα Δεκαετίας 2000-2010)
Η σεζόν 2009-10 βρίσκει τον Παναθηναϊκό και τον Διαμαντίδη να κερδίζει το πρωτάθλημα, ξανά κόντρα στον Ολυμπιακό με 3-1 στη σειρά των τελικών, με τον ίδιο να βρίσκεται την καλύτερη πεντάδα της διοργάνωσης για έκτη φορά, όχι όμως και το Κύπελλο, ενώ στην Ευρωλίγκα δεν κατάφερε να προκριθεί στους προημιτελικούς. Στο τέλος της χρονιάς ανανέωσε το συμβόλαιό του για ακόμα 3 χρόνια. Στο τέλη του 2010 ψηφίστηκε στην καλύτερη ομάδα δέκα παικτών της Ευρωλίγκα για τη δεκαετία 2000-2010. Οι αριθμοί του, σε αυτήν τη δεκαετία και σε 124 αγώνες στην Ευρωλίγκα ήταν 8,75 πόντοι, 50,9 % στα σουτ εντός παιδιάς, 43,2 στα τρίποντα, 77,0 % στις βολές, 3,3 ασίστ, 1,9 κλεψίματα και 4,1 ριμπάουντ σε 28,5 λεπτά συμμετοχής.
2010 - 2011 (3ο Ευρωπαϊκό Κύπελλο)
Ο Καστοριανός παίκτης αυτή τη σεζόν πραγματοποιεί μία από τις καλύτερες χρονιές στην καριέρα του και το 2011 χαρακτηρίζετε ως η χρονιά του Διαμαντίδη. Κατέκτησε για τρίτη φορά την Ευρωλίγκα με τον Παναθηναϊκό, για τον οποίο αυτό ήταν το έκτο του συνολικά ευρωπαϊκό τρόπαιο. Ο Παναθηναϊκός, αφού πρώτα απέκλεισε τη μέχρι τότε πρωταθλήτρια Ευρώπης και μεγάλο φαβορί Μπαρτσελόνα με μειονέκτημα έδρας στη σειρά των πλέι οφ (1-3), κέρδισε τον ευρωπαϊκό τίτλο στη Βαρκελώνη κόντρα στη Μακάμπι Τελ Αβίβ με 78-70. Στον τελικό ο Διαμαντίδης έχει 16 πόντους με 9 ασίστ, ενώ έκανε ρεκόρ ασίστ σε φάιναλ φορ με 18. Ο Διαμαντίδης έγινε ο πρώτος παίκτης που βγαίνει την ίδια χρονιά Πολυτιμότερος Πολυτιμότερος Παίκτης (MVP) στην Ευρωλίγκα καθώς και Πολυτιμότερος Παίκτης του φάιναλ φορ. Επιπλέον κέρδισε τον τίτλο του καλύτερου αμυντικού στην Ευρωλίγκα για έκτη φορά (ρεκόρ), βρέθηκε στην καλύτερη πεντάδα της διοργάνωσης για δεύτερη φορά και πήρε την πρωτιά στις συνολικές ασίστ εκείνη τη χρονιά με 137.
Στην Ελλάδα βρέθηκε ξανά στην κορυφή του ελληνικού πρωταθλήματος με τον Παναθηναϊκό αφού κέρδισε με μειονέκτημα έδρας τον Ολυμπιακό με (3-1) στους τελικούς. Ο Διαμαντίδης κέρδισε για πρώτη φορά τον τίτλο του καλύτερου αμυντικού στο πρωτάθλημα, ενώ έγινε μέλος της καλύτερης πεντάδας για έβδομη φορά και καλύτερος παίκτης (MVP) του πρωταθλήματος και των τελικών. Λόγω της σπουδαίας του χρονιάς σε τίτλους και επιδόσεις αναδείχθηκε ο τρίτος καλύτερος παίκτης στον κόσμο εκτός ΝΒΑ.
2011 - 2012 (Κύπελλο, φάιναλ φορ)
Τη σεζόν 2011-12 ο Παναθηναϊκός έφτασε στην Ευρωλίγκα στο φάιναλ φορ της Κωνσταντινούπολης αλλά ηττήθηκε στον ημιτελικό από την ΤΣΣΚΑ Μόσχας με 64-66. Ο Διαμαντίδης όμως ξεχώρισε για άλλη μια χρονιά αφού έγινε μέλος της καλύτερης πεντάδας της διοργάνωσης και κέρδισε το βραβείο του πολυτιμότερου παίκτη για το μήνα Μάρτιο/Απρίλιο καθώς ήταν ο κορυφαίος σε ολόκληρη τη σειρά των πλέι οφ -και από τα τέσσερα ζευγάρια- χάρη στις μεγάλες εμφανίσεις του σε 5 συγκλονιστικούς αγώνες απέναντι στη Μακάμπι Τελ Αβίβ. Στο φάιναλ φορ ο 3D είχε συνολικά 27 πόντους, 7 ριμπάουντ, 7 ασίστ, 2 κλεψίματα.
Στην Ελλάδα κατέκτησε το έκτο Κύπελλο Ελλάδας, στις 10 Μαρτίου 2012 κόντρα στον Ολυμπιακό με 71-70 στο κλειστό του Ελληνικού με τον παίκτη να έχει 9 πόντους, ενώ και μπήκε στην καλύτερη πεντάδα του πρωταθλήματος για όγδοη φορά.
2012 - 2013 (νταμπλ)
Ο Διαμαντίδης μπήκε για τέταρτη φορά στην καλύτερη πεντάδα της Ευρωλίγκα. Τον Φεβρουάριο του 2013 έγινε ο πρώτος παίκτης της διοργάνωσης στην κατηγορία των κλεψιμάτων ξεπερνώντας τον Θοδωρή Παπαλουκά. Στο τέλος της χρονιάς υπέγραψε νέο συμβόλαιο με τον Παναθηναϊκό για άλλα 2 χρόνια.
2013 - 2014 (νταμπλ)
Ο Διαμαντίδης βρέθηκε στην καλύτερη πεντάδα στο Ελληνικό Πρωτάθλημα για δέκατη φορά και αναδείχθηκε Πολυτιμότερος Παίκτης στο Ελληνικό Πρωτάθλημα και Πολυτιμότερος Παίκτης στους ελληνικούς τελικούς.
Στην Ευρωλίγκα ήταν για δεύτερη φορά πρώτος στις ασίστ σε όλη τη χρονιά με 180 (καλύτερη επίδοση στην ιστορία μέχρι το 2016). Τον Νοέμβριο του 2013 έφτασε τις 200 συμμετοχές στην κορυφαία ευρωπαϊκή διοργάνωση και τον Απρίλιο του 2014 κατά τη διάρκεια των πλέι οφ κατέκτησε ακόμα μία κορυφή, αφού έγινε ο πρώτος και στην κατηγορία των ασίστ.
2014 - 2015 (Κύπελλο)
Τη σεζόν 2014-15 ο Διαμαντίδης κατέκτησε το ένατο Κύπελλο Ελλάδας στην καριέρα του, κόντρα στον Απόλλωνα Πατρών (68-53) στις 5 Απριλίου, στο ΟΑΚΑ, έχοντας 9 πόντους, 3 ασίστ, 3 κλεψίματα και ένα κόψιμο.
Στην Ευρωλίγκα ο Διαμαντίδης στις 30 Οκτωβρίου έγινε ο πρώτος παίκτης στην ιστορία της διοργάνωσης που ξεπέρασε τις 1.000 ασίστ στο παιχνίδι κόντρα στη Φενέρμπαχτσε του άλλοτε μέντορα του και προπονητή του, Ζέλιμιρ Ομπράντοβιτς, ενώ έφτασε μέχρι τα προημιτελικά, όπου αποκλείστηκε από την ΤΣΣΚΑ Μόσχας.
Το 2015 αμερικανική ιστοσελίδα συμπεριέλαβε τον Διαμαντίδη στους είκοσι καλύτερους παίκτες όλων των εποχών, που δεν αγωνίστηκαν στο ΝΒΑ.
2015 - 2016 (τελευταία χρονιά)
Στις 6 Μαρτίου κατέκτησε το Κύπελλο Ελλάδας με αντίπαλο τον Φάρο Κερατσινίου με 101-54 και ρεκόρ μεγαλύτερης διαφοράς σε τελικό, στο ΟΑΚΑ, ενώ κατέκτησε για δεύτερη φορά το βραβείο του MVP του τελικού. Πριν από την έναρξη του τελικού ο Διαμαντίδης τιμήθηκε για τη μεγάλη προσφορά του, από τον Πανελλήνιο Σύνδεσμο Αμειβομένων Καλαθοσφαιριστών. Με αυτή του τη συμμετοχή στον τελικό Κυπέλλου έγινε ο ρέκορντμαν συμμετοχών σε τελικούς με 12 και κατακτήσεων με 10, ενώ είναι ο τέταρτος σκόρερ όλων των εποχών με 128 πόντους.
Στην τελευταία του χρονιά στην Ευρωλίγκα ο Παναθηναϊκός έφτασε μέχρι τους προημιτελικούς της διοργάνωσης, αλλά αποκλείστηκε με μειονέκτημα έδρας από τη Λαμποράλ Κούτσα (3-0) και δεν κατάφερε να προκριθεί στο φάιναλ φορ. Ο Διαμαντίδης πάντως στις τελευταίες του παραστάσεις στην Ευρωλίγκα, ήταν ο καλύτερος παίκτης της ομάδας. Στις 19 Απριλίου, ο κορυφαίος παίκτης αποχαιρέτησε τη διοργάνωση στο ΟΑΚΑ, όπου και γνώρισε πρωτοφανή αποθέωση από τους χιλιάδες φιλάθλους, που φώναζαν ρυθμικά το όνομά του τα τελευταία λεπτά της αναμέτρησης, ενώ στην έξοδο του από το παρκέ χειροκροτήθηκε από συμπαίκτες, αντιπάλους και διαιτητές. Μετά το τέλος του αγώνα η Ευρωλίγκα ευχαρίστησε τον θρύλο της διοργάνωσης, Δημήτρη Διαμαντίδη, για την προσφορά του στο άθλημα. Στο τέλος τη σεζόν ο Διαμαντίδης βγήκε πρώτος τόσο στο καλύτερο κλέψιμο της χρονιάς, όσο και στο καλύτερο play ύστερα από ψηφοφορία του κοινού. Αναλυτικά έκλεισε την καριέρα του όντας: 1ος στις ασίστ (1.255), 1ος στα κλεψίματα (434), 1ος στην αξιολόγηση (3.806), 1ος σε λεπτά συμμετοχής (7.967), 1ος σε παρουσία σε βασικές πεντάδες (228), 2ος σε αγώνες (278), 6ος σκόρερ (2.495 πόντους) 4ος σε κερδισμένα φάουλ (998), 6ος σε εύστοχα τρίποντα (374), 6ος σε ελεύθερες βολές (635 στις 799, 79,47%), 10ος ριμπάουντερ (1oς γκαρντ με 969), 14ος μπλοκέρ (1oς γκαρντ με 118), ενώ βγήκε μία φορά MVP όλης της χρονιάς (2011), δύο φορές MVP του φάιναλ φορ (2007, 2011), έξι φορές (ρεκόρ) καλύτερος αμυντικός (2005, 2006, 2007, 2008, 2009, 2011) και βρέθηκε τέσσερις φορές στην καλύτερη πεντάδα της διοργάνωσης (2007, 2011, 2012, 2013).
Πρωτάθλημα
Ο Διαμαντίδης στις 30 Νοεμβρίου συμπλήρωσε 500 συμμετοχές στο ελληνικό πρωτάθλημα με τον Παναθηναϊκό να του αφιερώνει ένα βίντεο με ευχές. Στις 27 Μαρτίου σημείωσε άλλο ένα προσωπικό ρεκόρ, αφού έφτασε τα 500 εύστοχα τρίποντα στην καριέρα του με τον Παναθηναϊκό, στο πρωτάθλημα. Στις 30 Μαΐου, στον τέταρτο και τελευταίο αγώνα των πλέι οφ κόντρα στον Ολυμπιακό, ο Διαμαντίδης αγωνίζεται για τελευταία φορά στην καριέρα του, όντας για μια ακόμα φορά ο καλύτερος της ομάδας με 15 πόντους, 6 ασίστ, 6 ριμπάουντ, 1 κλέψιμο σε 37 λεπτά συμμετοχής. Μετά το τέλος του αγώνα ο 3D γνώρισε ξανά σκηνές λατρείας από 20.000 φιλάθλους που είχαν κατακλύσει το ΟΑΚΑ , ενώ στην τελευταία συνέντευξη τύπου της καριέρας του χειροκροτήθηκε και από τους δημοσιογράφους. Επίσης του ευχήθηκαν για το τέλος της καριέρας του οι παίκτες και οι πρόεδροι του Ολυμπιακού. Το ενδιαφέρον για το τελευταίο παιχνίδι του ήταν μεγάλο καθώς ξένα ΜΜΕ έφτασαν στην Αθήνα για την κάλυψη του αγώνα. Στην τελευταία του χρονιά, αναδείχτηκε μέλος της καλύτερης πεντάδας του πρωταθλήματος για ενδέκατη φορά (ρεκόρ).
Στις 31 Μαΐου ανακοινώσεις για το τέλος της καριέρας του σπουδαίου αθλητή, έβγαλαν η Ελληνική Ομοσπονδία Καλαθοσφάιρισης και ο Πανελλήνιος Σύνδεσμος Αμειβομένων Καλαθοσφαιριστών. Ο Δημήτρης Διαμαντίδης αποχώρησε από τα παρκέ του ελληνικού πρωταθλήματος, έχοντας γράψει το όνομα του στις υψηλότερες θέσεις των περισσότερων κατηγοριών της Α1: 2ος σε συμμετοχές (525), 1ος στις ασίστ (2.141), 1ος στα κλεψίματα (785), 2ος στα ριμπάουντ (1.948), 1ος στα αμυντικά ριμπάουντ (1.602), 4ος σκόρερ (4.549), 4ος στα κοψίματα (228), 1ος στα εύστοχα τρίποντα (624) και 4ος στις προσπάθειες (1.590), 5ος στις ελεύθερες βολές (1.125 στις 1.422) και 1ος σε λεπτά συμμετοχής (13.030).
2020 (Ομάδα δεκαετίας 2010-20 Ευρωλίγκα)
Στις 21 Νοεμβρίου 2019, ανακοινώθηκε η η υποψηφιότητά του για την καλύτερη ομάδα της δεκαετίας 2010-2020 στην Ευρωλίγκα, χαρακτηριζόμενος ως ο  απόλυτος two way παίκτης (άμυνα-επίθεση) της διοργάνωσης  . Στις 31 Μαρτίου 2020, μετά από ψηφοφορία των φιλάθλων, των προπονητών και των αρχηγών των ομάδων και των Μέσων Ενημέρωσης (από 25% στην τελική απόφαση), ανακοινώθηκε ότι αποτελεί μέρος της καλύτερης ομάδας παικτών της Ευρωλίγκα για τη δεκαετία 2010-2020. Με τη διάκριση αυτή έγινε ο μόνος Έλληνας και μαζί με τον Χουάν Κάρλος Ναβάρο, οι μόνοι Ευρωπαίοι παίκτες στην ιστορία που βρίσκονται στις καλύτερες ομάδες της Ευρωλίγκα για τις δυο πρώτες δεκαετίες. Επιπλέον ο Διαμαντίδης ήρθε πρώτος στην ψηφοφορία του κοινού μεταξύ των υποψηφίων παικτών, και έγινε ο μόνος Ευρωπαίος καλαθοσφαιριστής που στην ψηφοφορία του κοινού βρέθηκε στην τελική δεκάδα και τις δύο δεκαετίες.
Στις ανασκοπήσεις που πραγματοποίησε η Ευρωλίγκα για τη δεκαετία 2010-2020, με τις καλύτερες φάσεις ο Διαμαντίδης βρέθηκε στην πρώτη και όγδοη του "Top 20" με τις καλύτερες πάσες ολόκληρου γηπέδου, στη δέκατη όγδοη του "Top 20" με τις καλύτερες πάσες χωρίς όραση, στην πέμπτη και στη δέκατη τρίτη θέση με τις καλύτερες άλεϊ-ουπ πάσες. Επίσης είχε την πέμπτη θέση στα top 20 καλύτερα κλεψίματα της δεκαετίας, ενώ συνολικά ήταν ο πέμπτος παίκτης με τα περισσότερα κλεψίματα.
Στις 12 Αυγούστου 2020, ανακοινώθηκε από την Ευρωλίγκα ότι αποτελεί μέλος της κορυφαίας δεκάδας (ομάδας) του Παναθηναϊκού στη δεκαετία 2010-2020, όντας πρώτος σε ψήφους του κοινού με ποσοστό 95,10%. Μάλιστα το ποσοστό του ήταν το έβδομο μεγαλύτερο (μοναδικός Έλληνας) συνολικά υπολογίζοντας την ψηφοφορία όλων των ομάδων.
Επίσης σε ψηφοφορία αθλητικής ιστοσελίδας στην οποία συμμετείχαν περισσότεροι από 17.500 αναγνώστες, ο Διαμαντίδης ψηφίστηκε από το 40% ως ο Κορυφαίος Έλληνας μπασκετμπολίστας της δεκαετίας (2010-2020).
Εθνική Ελλάδας
Ο Δημήτρης Διαμαντίδης υπήρξε μέλος της εθνικής ομάδας νέων ανδρών για 16 αγώνες σκοράροντας 51 πόντους.
Αγωνίστηκε για πρώτη φορά με την εθνική ομάδα ανδρών το 2001 στους Μεσογειακούς Αγώνες, όπου κέρδισε το ασημένιο μετάλλιο, σε ηλικία 21 ετών. Ήταν στο Ευρωμπάσκετ 2003 της Σουηδίας, στο οποίο η εθνική κατέκτησε την πέμπτη θέση νικώντας την τότε Σερβία και Μαυροβούνιο με 72-64. Μάλιστα στην πρώτη του μεγάλη διοργάνωση με την Εθνική ήταν ο πρώτος μεταξύ των Ελλήνων διεθνών σε ασίστ στη διοργάνωση, με 2,3 κατά μέσο όρο.
Το καλοκαίρι του 2006 ξεκίνησε με την κατάκτηση του διεθνούς τουρνουά το Κύπελλο Στάνκοβιτς. Εκεί συμμετείχαν οι πρωταθλητές των ηπείρων (η εθνική έπαιξε ως πρωταθλήτρια Ευρώπης 2005). Εκεί η ομάδα κατέκτησε το χρυσό μετάλλιο, ενώ ο Διαμαντίδης ήταν πρώτος στα κλεψίματα στη διοργάνωση με 9 σε 3 αγώνες (μ.ο: 3), έχοντας 100% στα δίποντα (4/4) και 50% στα τρίποντα (2/4). Παράλληλα ήταν ο πρώτος στις ασίστ μεταξύ των Ελλήνων διεθνών με 3 κατά μέσο όρο.
Στη συνέχεια ήταν ένας από τους σημαντικότερους συντελεστές της τεράστιας επιτυχίας της Ελλάδας που πήρε το ασημένιο μετάλλιο στο Παγκόσμιο Πρωτάθλημα 2006. Η Εθνική ομάδα έφτασε αήττητη στον προημιτελικό κάνοντας έξι συνεχόμενες νίκες κόντρα σε Κατάρ, Λιθουανία, Αυστραλία (72-69, σε αυτό τον αγώνα σκόραρε 20 πόντους με 6 ριμπάουντ), Βραζιλία (91-80), Τουρκία (76-69) και Κίνα (95-64). Στον προημιτελικό η Εθνική νίκησε και τη Γαλλία (73-56), με τον Διαμαντίδη να είναι καθοριστικός έχοντας 13 πόντους (50% δίποντα, 60% τρίποντα), 8 ριμπάουντ, 5 ασίστ, 2 κλεψίματα και ένα κόψιμο σε 37 λεπτά συμμετοχής. Στον ημιτελικό η Ελλάδα κέρδισε τις Η.Π.Α και μάλιστα ξεπερνώντας τους 100 πόντους (101-95) στον ημιτελικό, με το Διαμαντίδη να έχει 12 πόντους, 5 ασίστ,3 ριμπάουντ, 2 κλεψίματα και το ένα κόψιμο σε 39 λεπτά συμμετοχής. Πριν τον αγώνα μάλιστα η ομάδα των Η.Π.Α. είχε εστιάσει στον Διαμαντίδη αναφέροντας τον ως τον καλύτερο σουτέρ της Εθνικής. Συνολικά αυτή η νίκη μνημονεύεται ως μια από τις σπουδαιότερες νίκες στην ιστορία της ελληνικής καλαθοσφαίρισης, ενώ ήταν και η τελευταία ήττα των Αμερικάνων για 14 χρόνια όταν και ηττήθηκαν ξανά το 2020. Στον τελικό η ομάδα του Παναγιώτη Γιαννάκη έχασε από τους Ισπανούς (47-70). Σε αυτό το τουρνουά ο Έλληνας παίκτης βγήκε πρώτος στα κλεψίματα με μέσο όρο 3,3. Παράλληλα μέτρησε 8.4 πόντους (59,1% στα δίποντα και 44% στα τρίποντα), 3,9 ριμπάουντ και 2,9 ασίστ, ενώ στη διοργάνωση ήταν πρώτος μεταξύ των γκαρντ στα κοψίματα με 0,6 μ.ο.
Ο Διαμαντίδης ήταν παρών και στο Ευρωμπάσκετ 2007 στην Ισπανία, στο οποίο η Ελλάδα βγήκε τέταρτη αφού έχασε στον μικρό τελικό το χάλκινο μετάλλιο από τους Λιθουανούς, με 69-78. Ο Διαμαντίδης είχε πολύπλευρη προσφορά με 7 πόντους, 7 ριμπάουντ και 4 ασίστ. Σε αυτή τη διοργάνωση πραγματοποίησε καλές εμφανίσεις έχοντας συνολικά 8,9 πόντους, με 5 ριμπάουντ (καλύτερος αριθμός της εθνικής και επίσης καλύτερος μεταξύ όλων των γκαρντ του Ευρωμπάσκετ) και 2,1 ασίστ με 1,3 κλεψίματα (επίσης καλύτεροι μέσοι όροι για την ομάδα). Παράλληλα έπαιξε συνολικά 295 λεπτά (32,8 μ.ο), περισσότερο από κάθε άλλο Έλληνα διεθνή και πέμπτος συνολικά στο Ευρωμπάσκετ.
Απουσίασε από το Ευρωμπάσκετ του 2009 λόγω τραυματισμών και κόπωσης, όμως αγωνίστηκε στο Παγκόσμιο Πρωτάθλημα 2010 στην Τουρκία. Μετά τον αποκλεισμό από την Ισπανία (80-72) στις 4 Σεπτεμβρίου 2010, ανακοίνωσε ότι αποχωρεί από την Εθνική σε ηλικία 30 ετών. Στον τελευταίο του αγώνα με το εθνόσημο σημείωσε 16 πόντους (3/3 δίποντα, 3/5 τρίποντα), 4 ριμπάουντ, 2 ασίστ και 2 κλεψίματα σε 38 λεπτά συμμετοχής. Σε αυτό το τουρνουά είχε συνολικά κατά μέσο όρο 10 πόντους, 3,5 ριμπάουντ και 3,8 ασίστ, αριθμός που τον έφερνε στην πρώτη θέση στον τομέα αυτό μεταξύ των Ελλήνων. Το Μάιο του 2011, σε συνέντευξή του στην ελληνική κρατική τηλεόραση, επιβεβαίωσε την απόφασή του να αποσυρθεί οριστικά από την Εθνική ομάδα, προκειμένου να αντεπεξέλθει στις υποχρεώσεις των αγώνων υψηλού επιπέδου για την επόμενη τριετία.
Ο Διαμαντίδης έλαβε μέρος και σε εφτά Τουρνουά Ακρόπολις κερδίζοντας δύο φορές τον τίτλο του MVP. Με την εθνική ομάδα ο Δημήτρης Διαμαντίδης αγωνίστηκε σε 124 παιχνίδια και σημείωσε 760 πόντους (μ.ο: 6,13).
Το 2020, μετά από ψηφοφορία στον ιστότοπο της Παγκόσμιας Ομοσπονδίας Καλαθοσφαίρισης, βρέθηκε στην καλύτερη πεντάδα της Εθνικής Ομάδας των τελευταίων δυο δεκαετιών (2000-2020) σε Ευρωμπάσκετ, όντας πρώτος σε ψήφους του κοινού. Επίσης στις 11 Αυγούστου 2020, επιλέχθηκε στην καλύτερη πεντάδα της τελευταίας εικοσαετίας (2000-2020) της FIBA στην ιστορία των Ευρωμπάσκετ σε γενικό σύνολο παικτών. Μάλιστα ήταν πρώτος στις ψήφους του κοινού μεταξύ των γκαρντ της ιστορικής λίστας.